31987D0068
L 037/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 26 януари 1987 година
за приемане от името на Общността на Европейското споразумение за обмен на реактиви за определяне на кръвни групи
(87/68/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 28 от него,
като взе предвид предложението на Комисията,
като има предвид, че член 5, параграф 1 от Европейското споразумение за обмен на реактиви за определяне на кръвни групи предвижда, че договарящите се страни предприемат всички необходими мерки за освобождаване от вносни митни сборове на реактивите за определяне на кръвни групи, предоставени им от други страни;
като има предвид, че всяка автономна или предвидена в договор дерогация от Общата митническа тарифа е от изключителната компетентност на Общността;
като има предвид, че влизането в сила на допълнителния протокол към споразумението, с което Европейската икономическа общност става договаряща се страна по това споразумение, позволява на Общността да упражни компетентността си по този въпрос; като има предвид, че предвидените в споразумението дерогации вече са предоставени съгласно правилата на Общността за освобождаване от мита;
като има предвид, че Общността следва да стане договаряща се страна по споразумението,
РЕШИ:
Член 1
Европейското споразумение за обмен на реактиви за определяне на кръвни групи се одобрява от името на Европейската икономическа общност.
Текстът на споразумението е приложен към настоящото решение.
Член 2
Председателят на Съвета е оправомощен да посочи лицата, упълномощени да подпишат споразумението, за да обвържат Общността.
Съставено в Брюксел на 26 януари 1987 година.